Det Økonomiske og Sociale Udvalgs udtalelse om "Kommissionens forslag til Rådets forordning om berigtigelse af forordning (EF) nr. 2200/96 for så vidt angår begyndelsesdatoen for overgangsperioden for anerkendelse af producentorganisationer"

(KOM(2002) 252 endelig - 2002/0111 (CNS))

(2003/C 61/10)

Rådet for Den Europæiske Union besluttede den 15. juli 2002 under henvisning til EF-traktatens artikel 37 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug, Udvikling af Landdistrikterne og Miljø, som vedtog sin udtalelse den 29. august 2002 (ordfører: José Manuel de las Heras Cabañas).

Det Økonomiske og Sociale Udvalg vedtog på sin 393. plenarforsamling af 18. og 19. september 2002, mødet den 18. september, følgende udtalelse med 129 stemmer for og 3 hverken for eller imod.

1. Indledning

1.1. Forslaget til forordning ændrer artikel 13 i Rådets forordning (EF) nr. 2200/96(1), som vedrører producentorganisationer, der var anerkendt efter Rådets forordning (EØF) nr. 1035/72(2), men som ikke ved ikrafttrædelsen af forordning (EF) nr. 2200/96 umiddelbart opfyldte de heri fastsatte betingelser for definitiv anerkendelse. Derfor fastsatte artikel 13 i forordning (EF) 2200/96, at disse producentorganisationer, kunne fortsætte deres virke i en toårig overgangsperiode, som kunne forlænges til fem år, hvis den pågældende producentorganisation fremlagde en handlingsplan. Begyndelsesdatoen for disse overgangsperioder blev fastsat til datoen for denne forordnings ikrafttræden, dvs. den 21.11.1996.

1.2. Med den ændring, som Kommissionen foreslår, forsøger man at rette op på en fejl ved begyndelsesdatoerne for de to overgangsperioder, således at de kommer til at gælde fra den 1.1.1997, hvor forordning (EF) nr. 2200/96 trådte i kraft. Hensigten hermed er at undgå eventuelle negative følger for de berørte producentorganisationers rettigheder og garantere retssikkerhed for deres virksomhed.

2. Generelle bemærkninger

2.1. EØSU vil gerne minde om den generelt vanskelige situation, hvori producentorganisationerne - som stadig er hjørnestenen i den fælles markedsordning for frugt og grøntsager - befinder sig, eftersom det med reformen i 1996 ikke helt er lykkedes at opfylde målene om organisering og koncentration af udbuddet samt forbedring af producentorganisationernes effektivitet over for et stadig mere koncentreret distributionsled.

2.2. Derfor bør der indføres incitamenter til oprettelse af producentorganisationer, til samarbejde mellem producentorganisationerne, til sammenlægninger mellem producentorganisationerne og til fremme af deres sammenslutninger.

2.3. For at lette oprettelsen af sammenslutninger og effektivisere producentorganisationerne bør betingelserne for anerkendelse tilpasses, og producenterne skal sikres indflydelse og demokratisk kontrol med producentorganisationernes virksomhed.

2.4. Det vil være hensigtsmæssigt, at man i producentregionerne undersøger, hvilke problemer der er, og hvilke incitamenter der via specifikke programmer kan indføres for at få flere små landmænd til frivilligt at melde sig ind i producentsammenslutningerne og gøre dem større.

3. Særlige bemærkninger

3.1. EØSU bifalder ånden i Kommissionens forslag, men påpeger, at begge overgangsperioder er overstået, og beklager derfor, at Kommissionen har været så længe om at rette en fejl ved begyndelsesdatoen for den overgangsperiode, der blev indført for at give de producentorganisationer, som var anerkendt i henhold til forordning (EF) nr. 1035/72, men som ikke umiddelbart opfyldte betingelserne for anerkendelse efter forordning (EF) 2200/96, da denne forordning trådte i kraft, mulighed for at blive anerkendt.

3.2. Denne ændring af forordningen efter dens ikrafttræden har tilbagevirkende kraft og kan virke diskriminerende over for de producentorganisationer, der i sin tid fulgte de gældende bestemmelser og undlod at foretage de tilbagekøb, som de med den foreslåede berigtigelse ville have haft ret til, mens andre producentorganisationer faktisk foretog sådanne opkøb, som det nu foreslås at lovliggøre.

3.3. Med denne berigtigelse vil man ikke kunne afbøde de negative følger for de producentorganisationer, som forsøgte at blive anerkendt inden for den tilladte frist, eller eventuelle logistiske problemer på grund af manglende kontinuitet mellem handlingsplanerne og de operative programmer.

4. Konklusioner

4.1. EØSU accepterer ånden i Kommissionens forslag, men stiller spørgsmålstegn ved, om det er belejligt, eftersom det knæsætter princippet om diskrimination mellem producentorganisationer og ikke vil afbøde de negative følger, som den forsinkede berigtigelse måtte have påført producentorganisationerne.

4.2. EØSU opfordrer Kommissionen til snarest at fremlægge forslag om tilpasning af den fælles markedsordning for at løse de problemer, som producentorganisationerne kæmper med, under hensyntagen til bemærkningerne i denne udtalelse.

Bruxelles, den 18. september 2002.

Göke Frerichs

Formand for

Det Økonomiske og Sociale Udvalg

(1) EFT L 297 af 21.11.1996.

(2) EFT L 118 af 20.5.1972.